‹‹የጎንደር ዩኒቨርሲቲ መላ፤ ጎንደር የመጣ ተማሪ አንድም ዕውቀት ሌላም እናት›› የጎንደር ቤተሰብ ፕሮጀክት
ባሕር ዳር፡ ጥቅምት 16/2012 ዓ.ም (አብመድ) ‹‹ይዋጓል እንደ ገብርዬ፤ ይሟሯል እንደ አካልየ›› እንዳሉ ንጉሠ ነገሥት ዳግማዊ ዓፄ ቴዎድሮስ የጎንደር ዩኒቨርሲቲ እንደ አካልዬ ብቁ ተማሪዎችን ሊያወጣ፣ የተማሪዎችንና ወላጆቻቸውንም ስጋት ሊቀርፍ እየሠራ ነው፡፡ ለተማሪዎች የደኅንነት ስጋት እና የቤተሰብ ናፍቆት ማስታገሻ ይሆን ዘንድ ዩኒቨርሲው መላ ዘይዷል፤ የጎንደር ቤተሰብ ፕሮጀክትን፡፡ዩኒቨርሲቲው በ2012 የትምህርት ዘመን ከሀገሪቱ የተለያዩ ቦታዎች ወደ ጎንደር ዩኒቨርሲቲ ለትምህርት የመጡ 5 ሺህ ተማሪዎች ‹‹የጡት እናት›› አዘጋጅቷል፡፡‹‹የጎንደር ቤተሰብ ፕሮጀክት›› በሚል በጎንደር ከተማ አስተዳደር እና በጎንደር ዩኒቨርሲቲ የጋራ ትብብር የተመሠረተው ይህ ፕሮጀክት ተማሪዎች በቅርብ የሚያማክሯቸው፣ ለበዓላት እና ለእረፍት ቀናት የሚጠይቋቸው እና ምንም ዓይነት የደኅንነት ስጋት ሳይገባቸው ትምህርታቸውን እንዲከታተሉ ድጋፍ የሚያደርጉላቸው ወላጆች ተዘጋጅተውላቸዋል፤ ለተማሪዎቹ፡፡ በሀገሪቱ ከሚስተዋለው ወቅታዊ የፀጥታ ችግር ጋር ተያይዞም የተማሪዎቹ ወላጆች በጎንደር ልጆቻቸውን ከሚቀበሏቸው ቤተሰቦች ጋር ተከታታይ ግንኙነት እንዲኖራቸውና እፎይታ እንዲሰማቸው ያግዛልም ተብሏል፡፡